П Р А В И Л Н И К  за бюджета
на сдружение "Национална асоциация на сляпо-глухите в България"
 
  ГЛАВА ПЪРВА. ОБЩИ ПОЛОЖЕНИЯ
    
     Чл.1. С този правилник се уреждат съставянето, приемането, изпълнението и отчитането на бюджета на НАСГБ.
     Чл.2 /1/ Бюджетът на НАСГБ обхваща приходите и разходите на организацията.
     /2/  Приходите на организацията са от:
     -  регламентирана дейност: субсидия от републиканския бюджет, членски внос, проекти и програми и дарения.
     /3/ Разпоредбите на вътрешнонормативните актове, предвиждащи увеличаването на разходите или намаляването на приходите, след като е приет годишният бюджет на НАСГБ, влизат в сила след изменението му или след влизането в сила на бюджета на НАСГБ за следващата година.
     /4/ В бюджета се включват разходи за: организиране дейността на органите на НАСГБ; рехабилитация, трудова заетост, квалификация и преквалификация на кадрите; култура, спорт и туризъм; издателска дейност, популяризиране дейността на организацията и достъп до информация на членовете на организацията; технически помощни средства; издръжка на структурите на НАСГБ и административния апарат; поддръжка на материалната база на организацията и др. дейности.
     Чл.3.  Бюджетът на НАСГБ обхваща: централен  бюджет и  бюджет на  ТО / групи.
     Чл.4. Централният бюджет включва приходите и разходите за дейността на УС на НАСГБ, ЦУ, издателската дейност на сп. “Звук и светлина”, международната, културно-масова, спортна и др. дейности на НАСГБ.
     Чл.5 Бюджетите  на ТО / групи включват всички приходи и разходи за дейността им.
     Чл.6 /1/ В бюджета на НАСГБ може да се предвижда резерв за неотложни и непредвидени  разходи.
     /2/  Резервът по бюджета се използва по решение на УС на НАСГБ.
     Чл.7. Бюджетът на НАСГБ се съставя за една бюджетна година и изпълнението му започва от  1.I. и  продължава до 31.XII.
    
 ГЛАВА ВТОРА. СЪСТАВЯНЕ БЮДЖЕТ НА НАСГБ
    
     Чл.8. Председателят на НАСГБ съставя бюджетна прогноза в съответствие с извършени от него и от други институции икономически разработки, анализ за източниците на доходи на НАСГБ и прогнозите за финансовите резултати на сдружението.
     Чл.9. Председателят на НАСГБ изготвя окончателният проект за бюджет на НАСГБ и го внася в УС заедно с мотивиран доклад.
     Чл.10. УС на НАСГБ разглежда проекта на бюджета и при необходимост извършва промени в него.
    
     ГЛАВА  ТРЕТА.  ПРИЕМАНЕ БЮДЖЕТА НА НАСГБ
    
     Чл.11 /1/ Проектът за бюджет на НАСГБ се разглежда по реда, установен в Правилника за реда и условията за свикване и провеждане на Общото събрание на пълномощниците на НАСГБ.
     /2/ По искане на Общото събрание на пълномощниците се предоставя допълнителна информация.
     Чл.12 /1/  Общото събрание на пълномощниците  изслушва доклад на председателя на НАСГБ, след което обсъжда проекта за бюджет на  НАСГБ.
     /2/ Бюджетът  на НАСГБ се приема с решение на Общото събрание на пълномощниците, което има  силата на вътрешнонормативен акт по съставни елементи и включва приходите и разходите на всички структурни звена и взаимоотношенията им с централния бюджет.
     /3/ Общото събрание на пълномощниците може да упълномощава УС  да извършва необходими промени на бюджета през  съответната  бюджетна година.
     Чл.13. В случай, че до началото на бюджетната година, бюджетът на НАСГБ не бъде приет от Общото събрание на пълномощниците, приходите на бюджета се събират в съответствие с  вътрешнонормативни  актове и решенията на УС на НАСГБ, а разходите се извършват на база 1/12  част от бюджета за предходната  година, завишени с не повече от 20%.
    
    
     ГЛАВА ЧЕТВЪРТА. ИЗПЪЛНЕНИЕ  БЮДЖЕТА НА  НАСГБ
    
     Чл.14. УС организира изпълнението на бюджета на НАСГБ.
     Чл.15. Председателят на НАСГБ изисква сведение за наличностите по териториалните каси на структурните звена.
     Чл.16. Председателят на НАСГБ може да прехвърля средства от определените бюджети на структурните звена, като не нарушава  баланса на бюджета на НАСГБ.
     Чл.17. КС упражнява контрол за изпълнението на бюджета. Внася информации в УС на НАСГБ и прави предложения за наказания при констатирани  нарушения на финансовата дисциплина.
     Чл.18. Председателят на НАСГБ може да преустанови трансфера на субсидии, определени с годишния бюджет на структурните звена при неизпълнение на разпоредбите на вътрешнонормативни актове или при констатиране нарушения на финансовата дисциплина.
    
     ГЛАВА ПЕТА. ПРИЕМАНЕ ОТЧЕТ ЗА ИЗПЪЛНЕНИЕ  БЮДЖЕТА НА НАСГБ
    
     Чл.19 /1/ Изпълнението на бюджета завършва на 31 декември.
     /2/ Срокът за приключване на бюджета на НАСГБ е до 31 януари на следващата година.
     Чл.20 /1/ Структурните звена, разпоредители с бюджета, представят отчети за изпълнение на  определените им бюджети, въз основа на заповед на председателя на НАСГБ. 
     /2/ УС обсъжда и приема тримесечни отчети за изпълнението на бюджета на НАСГБ.
     /3/ УС съставя годишен отчет за изпълнението на бюджета въз основа на отчетите  на структурните  звена и КС.
     Чл.21. Годишният отчет за изпълнение на бюджета се разглежда от УС и се внася за обсъждане на Общото събрание на пълномощниците на НАСГБ по показатели, по които е бил приет за съответната  година.
    
     ЗАКЛЮЧИТЕЛНИ  РАЗПОРЕДБИ
     §1. Настоящият Правилник е утвърден от Управителния съвет на НАСГБ с протокол от заседанието на УС, проведено на 27 май 2003 година; изменен и допълнен на заседание на УС на НАСГБ от 27-28.04.2010 г.; изменен и допълнен на заседание на УС на НАСГБ от 26.02.2019 г.; изменен и допълнен на заседание на УС на НАСГБ от 18.05.2023 г.

